次韻江鉞都官凉軒
作者：趙抃
朝代：宋

paragraphs: 執己剛玉性，誰得同趣向。
涕唾無所藉，歸居宅深曠。
左右山林間，巑岏立屏障。
坐期清風來，未許酷日晃。
高棚立西軒，密葉覆其上。
益爲晚宇廕，詎隔霞空望。
聖書樂名教，俗事絕塵鞅。
恬然寵辱驚，足矣庭闈養。
下榻遲佳朋，盈樽倒新釀。
藥劑矜有靈，神明助無恙。
賢豪重出處，詞句大奔放。
謂愚可與道，緘遺俾酬倡。
忽如窮窘人，護發金玉藏。
收儲篋笥光，孰顧貪惏謗。